Document ID: 31987R3912

*****
ΚΑΝΟΝΙΣΜΟΣ (ΕΟΚ) αριθ. 3912/87 ΤΟΥ ΣΥΜΒΟΥΛΙΟΥ
της 18ης Δεκεμβρίου 1987
για την αναστολή των γενικευμένων δασμολογικών προτιμήσεων για το 1988 όσον αφορά τα προϊόντα καταγωγής της Δημοκρατίας της Κορέας
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 113,
την πρόταση της Επιτροπής,
Εκτιμώντας:
ότι το Συμβούλιο υιοθέτησε τους κανονισμούς (ΕΟΚ) αριθ. 3635/87 (1), (ΕΟΚ) αριθ. 3636/87 (2) και (ΕΟΚ) αριθ. 3782/87 (3), όσον αφορά το σύστημα των γενικευμένων δασμολογικών προτιμήσεων για το 1988·
ότι η Δημοκρατία της Κορέας επωφελείται από αυτές τις γενικευμένες δασμολογικές προτιμήσεις·
ότι το σύστημα γενικευμένων δασμολογικών προτιμήσεων αποτελεί ένα αυτόνομο σύστημα της Κοινότητας·
ότι η Δημοκρατία της Κορέας δεν εφαρμόζει, έναντι της Κοινότητας, μεταχείριση ισότιμη με αυτήν που εφαρμόζει έναντι άλλων εμπορικών εταίρων και ότι θέσπισε μέτρα που εισάγουν διακρίσεις έναντι της ΕΟΚ στον τομέα της προστασίας των δικαιωμάτων πνευματικής ιδιοκτησίας· ότι, ως εκ τούτου, δεν είναι πρόσφορα να απολαύει η Δημοκρατία της Κορέας του συστήματος γενικευμένων δασμολογικών προτιμήσεων εφ' όσον χρόνο συνεχίζεται η κατάσταση αυτή·
ότι, για να είναι αποτελεσματικό το μέτρο αυτό, πρέπει να αρχίσει να ισχύει την ημερομηνία κατά την οποία αρχίζουν να ισχύουν οι κανονισμοί σχετικά με το σύστημα των γενικευμένων δασμολογικών προτιμήσεων για το 1988· ότι πρέπει να αποκλεισθούν από το πεδίο εφαρμογής αυτού του μέτρου τα εμπορεύματα που βρίσκονται στο στάδιο της μεταφοράς προς την Κοινότητα, αν η αποστολή τους έλαβε χώρα πριν από τις 14 Δεκεμβρίου 1987, δεδομένου ότι έχουν ενημερωθεί οι ενδιαφερόμενοι παράγοντες σχετικά με τη δυνατότητα εφαρμογής αυτού του μέτρου, με ανακοίνωση της Επίσημης Εφημερίδας έκδοση C (4),
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Αναστέλλονται οι προτιμήσεις που παρέχουν οι κανονισμοί (ΕΟΚ) αριθ. 3635/87, (ΕΟΚ) αριθ. 3636/87 και (ΕΟΚ) αριθ. 3782/87, όσον αφορά τα προϊόντα καταγωγής Δημοκρατίας της Κορέας.
Άρθρο 2
Ο παρών κανονισμός αρχίζει να ισχύει από 1ης Ιανουαρίου 1988.
Δεν εφαρμόζεται για τα εμπορεύματα για τα οποία προσκομίζεται απόδειξη ότι έχουν αποσταλεί προς την Κοινότητα πριν από τις 14 Δεκεμβρίου 1987.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 18 Δεκεμβρίου 1987.

Labels: 3
18